和楊齊伯韻
作者：郭印
朝代：宋

paragraphs: 邪師挾幻術，念念皆狂圖。
化出一切象，形容乃甚都。
佛光亦幻成，非有與非無。
煙霞異明晦，寥廓元太虛。
離婁塞其目，象罔得玄珠。
脱能如是解，安用空睢旴。
宇定天光發，豈關七尺軀。
癡兒生謗語，往往墮眉鬚。
乃知西方聖，勇猛真丈夫。
聖人與人同，此道誰不如。
歸來但宴坐，反照自有餘。